বঙ্গবন্ধু সেতুর পূর্ব থানার ওসি মোশাররফ হোসেন জানান, সোমবার ভোরে ‘টিটি এন্টারপ্রাইজের’ ওই বাসের সুপারভাইজার এরশাদকে গ্রেফতার করা হয়। টাঙ্গাইল আদালত পুলিশের পরিদর্শক আনোয়ারুল ইসলাম জানান, দুপুরে এরশাদকে জিজ্ঞাসাবাদের জন্য পুলিশ পাঁচ দিনের রিমান্ডের আবেদন করলে বিচারক শুনানির জন্য (আজ) মঙ্গলবার দিন রেখেছেন। তিনি আরো জানান, নির্যাতিতাকে তার পরিবারের কাছে ফিরিয়ে দেওয়ার আদেশ দিয়েছেন আদালত। টাঙ্গাইলের সিনিয়র জুডিশিয়াল ম্যাজিস্ট্রেট আশিকুজ্জামান সোমবার এ আদেশ দেন। প্রতিবন্ধী নারীর ভাইয়ের পক্ষে অ্যাডভোকেট শাহিন সিদ্দিকী আদালতে বোনকে ভাইয়ের জিম্মায় দেওয়ার আবেদন করেন। ঢাকার একটি হাউজিং কোম্পানিতে নিরাপত্তা প্রহরী ওই নারীর ভাই জানান, বোনকে নিরাপত্তা হেফাজত থেকে নিজেদের হেফাজতে পেয়ে তিনি খুশি। একই সঙ্গে বোনের ধর্ষকদের উপযুক্ত শাস্তির জন্য আইনি লড়াই চালিয়ে যাবেন বলে জানান। অ্যাডভোকেট শাহিন জানান, প্রতিবন্ধী ওই নারী তার ভাই ও বড় ভগ্নিপতির সঙ্গে ঢাকার উদ্দেশে রওনা দিয়েছেন। সেখানে ২-১ দিন রেখে তাকে কুষ্টিয়ায় গ্রামের বাড়িতে নিয়ে যাওয়া হবে।